Diari Oficial de la Generalitat Valenciana


Sumari del DOGV 6115, del 02-10-2009 (2009/10070)

RESOLUCIÓ de 2 de juliol de 2009, del conseller de Medi Ambient, Aigua, Urbanisme i Habitatge, sobre l'aprovació del Pla especial de reserva de sòl dotacional Plataforma logística d'Alacant.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6115

Data del DOGV
:   02-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10410


Data del document
:   02-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Alacant
    * pla d'urbanisme
    * terreny edificable
    * expropiació

RESOLUCIÓ de 2 de juliol de 2009, del conseller de Medi Ambient, Aigua, Urbanisme i Habitatge, sobre l'aprovació del Pla especial de reserva de sòl dotacional Plataforma logística d'Alacant. [2009/10271]  
Vist l'expedient remés per la Conselleria d'Infraestructures i Transport relatiu al Pla especial de reserva de sòl Plataforma logística d'Alacant, per a l'aprovació definitiva d'aquest i de conformitat amb els següents   
Antecedents de fet  
Primer. Per resolució de data 20 de juny de 2007, la Direcció General de Transports i Logística de la Conselleria d'Infraestructures i Transport va acordar sotmetre el projecte del Pla especial de reserva de sòl Plataforma logística d'Alacant a informació pública durant un mes; l'anunci va ser publicat en el Diari Oficial de la Comunitat Valenciana núm. 5554, de data 12 de juliol de 2007, i en el diari Información, d'11 de juliol de 2007. Addicionalment es va sol·licitar informe a la Direcció General d'Obres Públiques de la Conselleria d'Infraestructures i Transport, Delegació del Govern a la Comunitat Valenciana, Confederació Hidrogràfica del Xúquer, Ajuntament d'Alacant i Diputació d'Alacant, amb l'obertura per a això d'un període de dos mesos.  
Així, amb data 28 de juny va tenir entrada el Pla especial de reserva de sòl a la Direcció General d'Obres Públiques de la Conselleria d'Infraestructures i Transport; amb data 29 de juny, a la Delegació del Govern a la Comunitat Valenciana i a la Confederació Hidrogràfica del Xúquer; amb data 2 de juliol, a l'Ajuntament d'Alacant, i amb data 3 de juliol a la Diputació Provincial d'Alacant.   
Durant el període d'exposició pública es van presentar sis escrits d'al·legacions. El procés d'informe oficial d'organismes i informació pública ha sigut resolt a proposta de la Direcció General de Transports i Logística pel conseller d'Infraestructures i Transport mitjançant la Resolució de data 28 de novembre de 2007, en la qual es va aprovar provisionalment el Pla especial de referència. Paral·lelament, amb data 15 de juny de 2007, es va remetre a l'Àrea d'Avaluació Ambiental de la llavors Conselleria de Territori i Habitatge, un document de consultes ambientals, on se sol·licitava l'establiment del procediment d'avaluació ambiental de l'actuació Plataforma logística d'Alacant.  
Introduïdes les modificacions com a conseqüència de l'Acord de la Comissió Informativa d'Alacant de data 16 de febrer de 2009, el conseller d'Infraestructures i Transports, mitjançant la Resolució de 17 de març de 2009, aprova provisionalment el document refós.  
Segon. La documentació del Pla especial consta de memòria informativa i justificativa, tres annexos: relació de béns i drets afectats, quadre de superfícies i variant d'accés ferroviari i plànols d'informació i d'ordenació.  
Tercer. El Pla especial es desenvolupa a l'empara del que disposa l'article 38, d) de la Llei urbanística valenciana (d'ara endavant LUV) i 177 del Reglament d'ordenació i gestió territorial i urbanística (d'ara endavant ROGTU) amb la finalitat de crear una reserva de sòl dotacional.  
Té com a objecte delimitar una àrea de reserva per a la implantació d'una zona d'activitats logístiques en què s'integrarà la futura estació ferroviària de mercaderies d'Alacant. A aquest efecte, s'ha seleccionat una superfície de l'ordre de 100 ha al costat de la Serreta entre les instal·lacions de Cemex i el polígon industrial del Pla de la Vallonga.  
Urbanísticament, l'àmbit proposat dóna continuïtat a les zones industrials de les Talaies i Pla de la Vallonga cap a Sant Vicent del Raspeig.  
El sòl afectat, segons la modificació del projecte inicial com a resultat del tràmit d'exposició al públic i els informes emesos, arriba als 1.293.708 m². El sòl afectat classificat com a urbà suposa 52.267 m², i el sòl afectat classificat com a no urbanitzable suposa 1.241.441 m² .  
Del total del sector, aproximadament un 40% de la superfície es reserva per a l'estació ferroviària de mercaderies i instal·lacions annexes; un 30% es reserva per a usos dotacionals, i el 30% es reserva per a parcel·les vinculades a l'activitat logística.  
Es preveu com a forma de gestió l'expropiació (l'article 177.3 del ROGTU estableix que l'aprovació d'un pla especial de reserva comporta la declaració d'utilitat pública i la necessitat ocupació dels terrenys).   
Els límits del sector són els següents:  
- Nord: línia ferroviària d'alta velocitat d'accés a Alacant, Canal de Taibilla i barranc de les Ovelles.  
- Sud: actual camí de l'Alcoraia i nucli dispers d'habitatges unifamiliars.  
- Est: autopista A-70.  
- Oest: elevacions de la serra de la Serreta.  
Del resultat de la resolució del tràmit d'informe oficial d'organismes i informació pública, s'han introduït les modificacions següents:  
Basant-se en l'al·legació dels residents del nucli d'habitatges del camí d'Aquil·les, situat entre el camí de l'Alcoraia i la vora oest del camí d'Elx a Sant Vicent del Raspeig, s'exclouen de l'àmbit de l'actuació els esmentats habitatges. La permanència del nucli d'habitatges al costat de la futura plataforma logística d'Alacant es considera viable, ja que es troba a l'entrada sud de les instal·lacions, on previsiblement s'ubicaran les illes d'ús terciari al servei del sector. D'aquesta manera es produeix un continu d'usos residencial, terciari, residencial a la vora nord del camí de l'Alcoraia.  
Basant-se en l'al·legació de la Gerència d'Urbanisme de l'Ajuntament d'Alacant, s'exclou del Pla especial la connexió amb el polígon industrial del Pla de la Vallonga, de manera que la connectivitat amb l'autovia A-31 es realitza mitjançant un instrument de planejament diferent d'aquest Pla especial.  
Basant-se en diverses al·legacions, s'exclou de l'àmbit d'aquest Pla especial la part afectada de la fita paisatgística de la Serreta Llarga.  
L'exclusió de l'àmbit del sector de sòl dels habitatges afectats al costat del camí de l'Alcoraia i de la fita paisatgística de la Serreta Llarga, redueix la superfície del Pla especial en 70.249 m². Per a compensar aquesta disminució de superfície s'ha ampliat el sector al nord de la línia d'alta velocitat fins al traçat del Canal de Taibilla, ocupant un xicotet triangle de 76.230 m². La superfície resultant del sector s'ha incrementat en 5.981 m² fins al total del 1.293.708 m²  
En el Pla especial, una vegada realitzat el tràmit d'exposició pública, s'han introduït modificacions, derivades de les al·legacions presentades, que canvien l'àmbit del sector i n'amplien la superfície. La nova superfície coincideix amb la del sector urbanitzable sense ordenació detallada UZO 8 Plataforma logística, definit en la revisió del Pla general d'Alacant, exposat al públic el 17 d'octubre de 2008.  
L'ampliació suposa la inclusió de part de les parcel·les següents:  
- Parcel·la rústica núm. 18 del polígon 43.  
- Parcel·la rústica núm. 36 del polígon 43.  
Ambdues parcel·les pertanyen a Cemex España, SA, i ambdues estaven afectades parcialment per la delimitació del sector inicialment exposada al públic, i queden ara afectades en tota la superfície.   
S'ha aportat l'escrit de Cemex España, SA en el qual manifesta que no posa cap inconvenient respecte a la modificació produïda en la superfície corresponent al Pla especial de plataforma logística. Atés que s'ha traslladat a Cemex España, SA l'afecció que suposa als seus béns la variació de superfície del Pla especial respecte a la continguda en el document exposat al públic, ha quedat garantit el seu dret a la participació com a representant dels seus interessos afectats; per això, no és necessari que el nou document se sotmeta a nova informació pública.  
Inicialment, el Pla especial afectava els termes municipals d'Alacant i Sant Vicent del Raspeig. L'afecció produïda a aquest últim era conseqüència de l'enllaç a l'autovia A-77.   
No obstant això, des del moment que s'inicia la tramitació del Pla especial s'han produït canvis que, indirectament, afecten el desenvolupament de la plataforma logística; en aquest cas, el tancament de la fàbrica de ciments que Cemex España, SA té al terme municipal de Sant Vicent del Raspeig.  
Les dues fàbriques de ciment: la situada a la Serreta, al terme municipal d'Alacant, i la situada al terme municipal de Sant Vicent del Raspeig, estan unides per una cinta transportadora el traçat de la qual és paral·lel al camí Elx-Sant Vicent. L'existència d'aquesta cinta transportadora suposava un condicionant important a l'hora de projectar l'accés nord a la plataforma logística. El cessament d'activitat de la cimentera de Sant Vicent del Raspeig deixa sense ús la cinta transportadora que la unia amb l'altra fàbrica de ciment, el desmantellament de la qual està previst. Aquesta variació sobre un dels principals factors que condicionaven el projecte d'accés nord, permet l'anàlisi de noves alternatives que milloren la solució inicialment prevista. Per això, s'ha deixat l'accés nord fora de l'àmbit del Pla, la qual cosa suposa, a més, eliminar l'afecció prevista inicialment al terme municipal de Sant Vicent del Raspeig.  
Quart. Consten en l'expedient els següents pronunciaments de les administracions les competències i béns de domini públic de les quals poden resultar afectats:  
a) Ajuntament d'Alacant. Informe de 17 d'agost de la Gerència Municipal d'Urbanisme en què es conclou el següent: «Es considera adequat l'emplaçament elegit per a la implantació de la plataforma logística d'Alacant, en la qual s'inclou una estació ferroviària de mercaderies, si bé han d'estudiar-se i cuidar els impactes paisatgístics del traçat ferroviari, especialment del nou ramal al port, com també procurar que aquest traçat produïsca la menor afecció urbanística possible. Han d'estudiar-se amb més profunditat les connexions del sector a les xarxes d'autovies pròximes. Per això, és d'especial importància que l'accés principal es realitze des de l'enllaç a la A-31 (autovia Madrid-Alacant) del polígon de les Talaies pel nou vial que l'uneix amb el camí de l'Alcoraia i a través del nou vial d'accés des de la ciutat a les zones industrials. Ha de redelimitar-se el sector en funció del traçat del nou vial d'accés des de la ciutat a les zones industrials i del planejament territorial municipal, tant vigent com futur, i s'han d'excloure de l'àmbit les connexions a les xarxes viàries. Com s'ha assenyalat anteriorment, en atenció a l'al·legació de la Gerència d'Urbanisme de l'Ajuntament d'Alacant, s'exclou del Pla especial la connexió amb el polígon industrial del Pla de la Vallonga, de manera que la connectivitat amb l'autovia A-31 es realitza mitjançant un instrument de planejament diferent d'aquest Pla especial».  
b) Ministeri de Foment. Direcció General de Ferrocarrils. Informe de 28 d'agost de 2007 en el qual es conclou el següent: «Segons el que estableix la Llei del sector ferroviari, el Pla especial de reserva Plataforma logística d'Alacant ha de respectar i identificar el sistema general ferroviari relacionat amb la futura línia d'alta velocitat que comprendrà una zona de domini públic, una zona de protecció i els límits d'edificació tal com s'han definit anteriorment. La variant ferroviària per a donar accés a la plataforma logística no està prevista en els plans de desenvolupament de la xarxa ferroviària d'interés general, per la qual cosa no està previst actualment cap finançament per part de l'Estat per a la seua execució. En el cas que finalment la Generalitat Valenciana promoga l'esmentat accés ferroviari, el seu règim jurídic ha de complir el que indica la Llei d'ordenació dels transports terrestres i la Llei del sector ferroviari. S'ha de sol·licitar informe a l'entitat pública empresarial ADIF i aconseguir una autorització prèvia per a la realització de connexions sobre la xarxa que hi ha, per als encreuaments previstos de noves infraestructures amb la futura línia d'alta velocitat entre Madrid i el llevant, com també per a les altres actuacions dins de les zones de protecció. Igualment, caldrà mantenir contactes amb la Direcció General de Ferrocarrils segons avancen els treballs del projecte constructiu de la variant Alacant-Torrellano per a poder coordinar les actuacions».  
c) Ministeri de Medi Ambient. Confederació Hidrogràfica del Xúquer. Informe del comissari d'Aigües de la Confederació Hidrogràfica del Xúquer, de 31 de juliol de 2007, en el qual es manifesta el següent: «Des del punt de vista de l'organisme de conca, ha de tenir-se en compte el principi rector del Reial decret legislatiu 1/2002, pel qual s'aprova el Text refós de la llei d'aigües, perquè el Pla siga compatible amb la gestió pública de l'aigua, l'ordenació del territori, la conservació i protecció del medi ambient i la restauració de la natura, als efectes que aquest regula, i fonamentalment quant al domini públic hidràulic. Han de quedar estàlvies totes les competències que la legislació vigent atribueix a l'Estat en relació amb el domini públic hidràulic. Segons figura en l'estudi d'impacte ambiental, a la zona d'estudi es troba la rambla de Rambutxar i la seua prolongació natural el barranc de les Ovelles i la rambla del Pepior. Per tant, ha de respectar-se la zona de servitud i de policia de llits, a fi de protegir el domini públic hidràulic i el règim de corrents segons el que disposa l'article 6 del Text refós de la llei d'aigües. S'ha d'estudiar, així mateix, el règim de corrents d'aigües pluvials generat com a conseqüència del Pla especial en la zona, com també l'evacuació d'aquest. Així mateix, la zona d'estudi és travessada pel canal del Taibilla i el canal de Regs de Llevant, per tant, s'ha de compatibilitzar el Pla amb els esmentats canals. S'estableixen també distints factors que s'han tenir en compte durant la fase de construcció».  
d) Diputació Provincial d'Alacant. Informe de 30 de juliol de 2007 del diputat delegat de l'Àrea d'Infraestructures, de caràcter favorable.  
e) Servei Territorial de Medi Ambient d'Alacant. Informe de 28 de novembre de 2008, del tècnic de Gestió Forestal, on s'indica que s'ha emés un informe en els tràmits corresponents a l'avaluació ambiental del projecte. L'esmentat informe es refereix al tractament del camí ramader que hi ha al sector. «El dia 19 de gener de 2009 la Conselleria d'Infraestructures i Transport aporta un document en què es defineixen les determinacions mínimes que han de complir els documents que desenvolupen l'ordenació detallada del sector Plataforma Logística d'Alacant quant al tractament del camí ramader assagador del Desert i barranc de l'Infern, en l'àmbit del sector».   
f) Direcció General de Territori i Paisatge, Àrea de Planificació del Territori i del Litoral. Informe de 7 de gener de 2009 en el qual després d'esmentar com a antecedents l'Estratègia Territorial de la Comunitat Valenciana i l'informe del mateix servei per al document de referència del Pla general d'Alacant, s'assenyala el següent: «3. El document, sense perjudici de la valoració d'altres alternatives raonables, tècnicament i ambientalment viables, considera positiva la localització proposada, al costat de la Serreta, entre les instal·lacions de Cemex (vegeu l'acord de suspensió de llicències en el DOCV de 30.12.08) i el polígon industrial del Pla de la Vallonga. 4. D'acord amb el PATRICOVA, l'àmbit de l'actuació proposada limita parcialment amb un tram de llit amb actuacions o riscos d'inundació, per la qual cosa, d'acord amb l'organisme de conca corresponent, ha de classificar-se com SNU protegit el domini públic hidràulic i, en tot cas, conforme a l'article 20 de la normativa urbanística, el document ha d'analitzar les condicions de drenatge superficial del territori, tant de les aigües caigudes en el seu àmbit d'actuació com de les conques vessants que l'afecten. Com a mínim, en la documentació informativa s'ha de reflectir el domini públic hidràulic, les zones de servitud i policia, les zones de risc d'inundació, com també tots els llits, zones d'acumulació d'aigües i cons d'inundació. 5. Finalment, cal considerar el que disposa l'article 20 del Decret 67/2006, de 19 de maig, Reglament d'ordenació i gestió territorial i urbanística (ROGTU), relatiu a la cessió de parc públic natural, en referència a l'article 13.6 de la LOTPP. A aquest respecte ha d'indicar-se que l'article 13.6. en l'apartat g) estableix que queden excloses de l'obligació d'aquesta cessió les reclassificacions singulars promogudes per l'administració pública, els seus concessionaris o agents, que tinguen com a objecte la implantació de qualsevol tipus d'equipament o actuacions d'interés públic i social».  
El document refós aprovat per Resolució del conseller d'Infraestructures i Transports, de data 17 de març de 2009, incorpora un apartat 8. Directrius bàsiques per a l'ordenació detallada, en el qual es recullen literalment les observacions contingudes en l'informe de l'Àrea de Planificació del Territori i del Litoral, de 7 de gener de 2009, de la Direcció General de Territori i Paisatge d'aquesta Conselleria  
g) Direcció General de Territori i Paisatge, Servei de Suport Tècnic. Informe de 13 de febrer de 2009, de caràcter favorable, el qual hi estableix els condicionants indicats per al desenvolupament detallat del sector, que són els següents:  
«S'han de fixar una sèrie de condicionants per al desenvolupament detallat del sector, de manera que es fixe l'alçària, volumetria i cromatismes possibles de les edificacions; s'estructure la relació entre la part construïda i la part buida, i es definisquen els tancaments de parcel·la, minimitzant l'ús de tanques i establint models unitaris. Així mateix, caldrà controlar la senyalística i restringir la publicitat a la façana de l'edificació, com també localitzar i dissenyar les zones verdes de manera que s'establisca un encaix lògic amb l'entorn, siguen elements vertebradors i no resulten espais residuals i fragmentats, incidint en les franges de vegetació de separació als límits. S'ha de minimitzar l'ocupació de grans superfícies impermeables, promovent la utilització de paviments permeables en zones de vianants i aparcaments. En especial, s'han de concretar les actuacions que s'han de dur a terme en la restauració de la via GR-125 al seu pas pel límit del sector.»  
El document refós aprovat per Resolució del conseller d'Infraestructures i Transports de data 17 de març de 2009 incorpora un apartat 8. Directrius bàsiques per a l'ordenació detallada, en el qual es recullen literalment les observacions contingudes en l'informe del Servei de Suport Tècnic de 13 de febrer de 2009, de la Direcció General de Territori i Paisatge d'aquesta Conselleria  
h) Ministeri de Foment, Direcció General de Carreteres. Informe emés en data 29 d'abril de 2008 per la Unitat de Carreteres a Alacant del Ministeri de Foment, en el qual es trasllada la Resolució del director general de Carreteres del Ministeri de Foment, de data 31 de març de 2008, del tenor següent:  
«Informar desfavorablement el Pla especial de reserva de sòl Plataforma logística d'Alacant, pel que fa a l'afecció d'aquest a la xarxa de carreteres de l'Estat per les raons següents:  
1. Es consideren molt insuficients les connexions previstes de la xarxa viària primària del sector de la futura zona logística d'Alacant amb les principals autovies de l'entorn, com també les actuacions de millora que s'han de realitzar en els actuals camins d'Elx a Sant Vicent del Raspeig i de l'Alcoraia, per a servir a aquestes connexions.  
2. S'inclou un nou ramal de connexió a la A-77, que contravé l'art. 4 de l'Ordre d'accessos de 16 de desembre de 1997.  
3. El nou desenvolupament urbanístic afecta negativament la A-31.  
En qualsevol cas es requereix un estudi de trànsit i capacitat en què s'analitze la incidència dels desenvolupaments urbanístics industrials en l'àmbit de servei de les carreteres afectades i especialment el funcionament dels enllaços a les hores punta.»  
El document refós aprovat per Resolució del conseller d'Infraestructures i Transports, de data 17 de març de 2009, incorpora un apartat 12. Adaptació del Pla especial a l'Acord de la Comissió Informativa de la Comissió Territorial d'Urbanisme de 16 de febrer de 2009, en el qual es recull la condició següent: «S'ha de realitzar un estudi de trànsit i capacitat en què s'analitze la incidència dels desenvolupaments urbanístics industrials en l'àmbit de servei de les carreteres afectades i especialment el funcionament dels enllaços a les hores punta, i s'ha de demanar informe de la Direcció General de Carreteres del Ministeri de Foment, com també dels altres organismes afectats».  
Hi consta que l'11 de desembre de 2008, la Direcció General de Transports i Logística de la Conselleria d'Infraestructures i Transports va demanar informe a la Direcció General de Patrimoni Cultural Valencià de la Conselleria de Cultura i Esport; al Servei d'Ordenació i Seguretat Minera de la Conselleria d'Indústria, Comerç i Innovació; a la Direcció Territorial d'Alacant de la Conselleria d'Agricultura, Pesca i Alimentació, i a l'Ajuntament de Sant Vicent del Raspeig. En tots els casos sense que fins a la data conste que s'hagen emés els informes sol·licitats, i havent transcorregut els terminis legalment establits per a això. No consta tampoc el pronunciament de l'òrgan ambiental.  
Cinqué. En sessió celebrada el 23 de març de 2009, la Comissió Territorial d'Urbanisme va acordar informar favorablement el Pla especial de reserva de sòl Plataforma logística d'Alacant, del municipi d'Alacant, i proposar al conseller de Medi Ambient, Aigua, Urbanisme i Habitatge l'aprovació definitiva d'aquest.  
Fonaments de dret  
Primer. L'objecte d'aquest expedient és la creació d'una reserva de sòl dotacional a l'empara del que disposa l'article 38.d) de la Llei 16/2005 urbanística valenciana (d'ara endavant LUV), que preveu com a objecte específic dels plans especials la creació o ampliació de reserves de sòl dotacional, en desenvolupament, complement o, fins i tot, modificació del planejament general.  
Des d'aquesta perspectiva pot afirmar-se que l'objecte de l'expedient es considera adequat, i la justificació legal de la formulació resulta conforme amb les prescripcions contingudes en la llei.  
Segon. El procediment seguit per la Conselleria d'Infraestructures i Transport resulta d'acord amb el que preveuen els articles 89, 96 i concordants de la LUV.   
Tercer. La documentació s'estima, en línies generals, completa, en funció de l'objecte del Pla especial, a l'efecte del compliment de l'article 76 de la LUV.   
Quart. Les determinacions contingudes en l'expedient es consideren correctes en vista a les exigències de la política urbanística i territorial de la Generalitat. Es recorda a la Conselleria d'Infraestructures i Transports que, en la tramitació del planejament de desenvolupament, ha de demanar informe a totes les administracions i organismes les competències o béns de domini públic dels quals poden resultar afectats per l'actuació proposada, i que s'ha de realitzar l'estudi de trànsit i capacitat a què s'ha fet referència en l'antecedent de fet quart en aplicació del que assenyala l'informe del Ministeri de Foment, Direcció General de Carreteres, indicat en aquest.  
Cinqué. Amb informe previ de la Comissió Territorial d'Urbanisme, correspon al conseller de Medi Ambient, Aigua, Urbanisme i Habitatge l'aprovació definitiva de plans especials promoguts per la Generalitat en l'exercici de les seues competències sectorials, d'acord amb el que preveu l'article 89 de la Llei 16/2005, urbanística valenciana, i l'article 6 del Decret 162/2007, de 21 de setembre, del Consell de la Generalitat, pel qual s'aprova el Reglament d'òrgans urbanístics de la Generalitat.  
Vistos els preceptes legals esmentats; la Llei 30/92, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, i la resta de disposicions de general i pertinent aplicació, resolc:  
Aprovar definitivament el Pla especial de reserva de sòl dotacional Plataforma logística d'Alacant, del municipi d'Alacant.  
Contra aquesta resolució, que esgota la via administrativa, es pot interposar recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o la publicació, de conformitat amb el que preveuen els articles 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que els interessats puguen exercir qualsevol altre recurs que estimen oportú.  
València, 2 de juliol de 2009.- El conseller de Medi Ambient, Aigua, Urbanisme i Habitatge: José Ramón García Antón.